Между 7 и 12° ще бъдат максималните температури утре – Труд
Между 7 и 12° ще бъдат максималните температури утре
25.11.2016 • 19:52
Атмосферното налягане слабо ще се понижи, но ще остане по-високо от средното за месеца. През следващото денонощие ще има разкъсана, предимно значителна облачност. Ще се задържи почти тихо и на много места в низините и котловините ще бъде мъгливо или с ниска слоеста облачност. Повече слънце ще има над Горнотракийската низина и югоизточните райони от страната. Минималните температури ще са от минус 2° на места в Южна България, където ще е ясно, до 3 – 5° в Северна България и по Черноморието. Максималните температури в повечето места ще са между 7 и 12°. Такава е прогнозата за времето на Националния институт по метеорология и хидрология (НИМХ) при БАН, съобщи за Агенция „Фокус“ дежурният синоптик Мартин Славчев.
Над планините облачността ще е разкъсана, предимно значителна. Ще духа умерен, по високите и открити части – до силен вятър от югозапад. Привечер от запад облачността ще започне да се увеличава – отначало средна и висока. Максималната температура на височина 1200 метра ще е около 8°, на 2000 метра – около 3°.
В неделя ще духа слаб до умерен вятър от югозапад-запад. Видимостта ще се подобри и временно ще се затопли. Облачността ще е променлива, на места слабо и за кратко ще превали.
Още през нощта срещу понеделник, с усилване на вятъра, особено в Северна България, от северозапад ще започне да нахлува студен въздух. Облачността ще се увеличи и в понеделник ще бъде предимно значителна, на места ще има и превалявания. С продължаващото бързо застудяване, през деня температурите ще се понижават и в северозападната част от страната дъждът ще преминава в сняг, но валежите ще са предимно слаби.
През нощта срещу вторник и на изток дъждът ще премина в сняг, но от запад валежите ще спират, а облачността ще се разкъсва.
Във вторник в Западна България вятърът ще отслабне, ще е почти без валежи, облачността ще е разкъсана. В Източна вятърът ще се ориентира от североизток и застудяването ще продължи. Там през по-голямата част от деня ще остане предимно облачно, със слаби превалявания от сняг.